ერთ სასწაულსაც გეტყვით: როგორც კი გადავხურეთ კრამიტით ტაძარი, 10 დღეში ავჭალის კოლონიის ღობეები მთლიანად გადაიხარა. არადა, არც მიწისძვრა ყოფილა და არც არაფერი. მაშინ პატრიარქმა ბრძანა, ეტყობა, ვერ გაუძლო ტაძარს ამ კედლებმაო. იქ პატიმრებს ხომ არ გაგვაჩერებდნენ და სხვადასხვა დაწესებულებაში გადაგვანაწილეს. 2008 წელს გამოვედი ციხიდან. ჩემი მოძღვრისა და მრევლის მხარში დგომით, დავუბრუნდი ნორმალურ ცხოვრებას და მადლობას ვუხდი თითოეულ ადამიანსა და უფალს ამისთვის. ვნანობ, რომ მამაჩემი ვერ მოესწრო ჩემს გამოსწორებას, ისე წავიდა ამ ქვეყნიდან. მამას ძალიან რცხვენოდა, ჩემი ციხეში მოხვედრის გამო. ჰოდა, ჩხოროწყუში სახლი გაყიდა და სენაკში გადავიდა საცხოვრებლად.